***Syurga Cinta*** ialah sebuah filem komedi romantis keagamaan Malaysia 2009 arahan Ahmad Idham. Filem keluaran Metrowealth Pictures yang ke-30  dan filem dakwah kedua dari syarikat tersebut selepas *Syukur 21* ini dibintangi oleh Awal Ashaari, Heliza dan bintang kanak-kanak Muhamad Hadziq Hazem dari rancangan *Tom Tom Bak* dan sudah disahkan bakal merebut anugerah di Festival Filem Malaysia ke-22.

Sinopsis
--------

Irham (Awal Ashaari), berusia lewat 20-an anak kepada pasangan Tan Sri Zakaria (Mustapha Kamal) dan Puan Sri Mahani (Dian P. Ramlee) telah membesar di luar negara sejak berumur 12 tahun lagi. Dia telah bersekolah dan bekerja di sana untuk beberapa tahun dan pulang ke Malaysia kerana perlu mengambil alih syarikat milik keluarganya. Kerana terlalu lama di luar negara, cara dan gaya hidupnya tidak ubah seperti orang barat.

Sekembalinya ke Malaysia, Irham telah bertemu dengan rakan-rakan lamanya ketika belajar di luar negara iaitu Zainal (Fizz Fairuz) dan Alex (Shaheizy Sam) yang sangat mengenali perangai Irham. Irham sememangnya seorang lelaki yang handal memikat gadis yang diinginkannya. Alex dan Zainal sering kalah jika bertaruh.

Bagi memastikan Irham kalah, mereka mencabar Irham memikat gadis bertudung kerana mereka tahu Irham tidak menyukai gadis sebegini. Gadis tersebut adalah Syuhadah (Heliza Helmi), seorang gadis moden namun masih mempertahankan nilai-nilai sebagai seorang muslimah sejati. Dia merupakan anak yatim dan dijaga oleh datuknya (Hisham Ahmad Tajuddin) sejak dari kecil. Walaupun hidup mewah namun dia tetap dididik dengan didikan agama yang cukup. Irham melakukan pelbagai cara untuk memikat Syuhadah yang secara kebetulan merupakan guru agama di sekolah adik angkatnya iaitu Ikmal (Hadziq).

Hubungan Irham dan Ikmal yang tidak begitu baik sebelum ini menjadi lebih baik apabila Irham memerlukan bantuan Ikmal dalam menjayakan ’misi’nya. Melihat ’ketulusan’ Irham yang berpura-pura mendalami ajaran Islam, hati Syuhadah terbuka untuk menerima Irham sebagai kawan dan dalam tempoh berkawan dalam diam-diam wujudnya perasaan kasih dan sayang.

Irham pula sedikit sebanyak dibimbing oleh Syuhadah sehinggakan dalam tempoh sebulan tanpa disedari dia telah melaksanakan tanggungjawabnya sebagai seorang Muslim seperti mendirikan solat dan dia merasa selesa dengan perubahan itu. Namun tempoh sebulan telah pun tamat dan Irham perlu berjumpa dengan Zainal dan Alex bagi menunaikan janjinya dengan membawa Syuhadah. Di depan Zainal dan Alex, Irham telah berterus-terang kepada Syuhadah bahawa dia cuma "suka-suka" dan bukannya benar-benar jatuh cinta kepada Syuhadah. Syuhadah yang mendengar pengakuan itu benar-benar kecewa.

Sudahlah dia susah untuk menerima cinta dari seorang lelaki kini lain pula jadinya. Walaupun Irham memenangi pertaruhan itu tetapi dia gagal menafikan perasaannya yang sebenar bahawa dia sangat mencintai dan menyayangi Syuhadah. Syuhadah pula telah mengelakkan diri dari bertemu dengan Irham. Di akhir cerita ini , Irham dan Syuhadah dapat bersama semula hasil bantuan Ikmal dan datuk Syuhadah .

Pelakon
-------

* Awal Ashaari sebagai Irham
* Heliza Helmi sebagai Syuhadah
* Muhamad Hadziq Hazem sebagai Ikmal
* Shaheizy Sam sebagai Alex
* Fizz Fairuz sebagai Zainal
* Mustapha Kamal sebagai Tan Sri Zakaria
* Dian P. Ramlee sebagai Puan Sri Mahani
* Hisham Ahmad Tajuddin sebagai Datuk Syuhadah
* Wazata Zain sebagai Imam

Sambutan
--------

### Ulasan

Bakthiar Kastor berpendapat filem ini hanya cuba mengikut arus filem dakwah dari seberang. Terdapat banyak persamaan dengan Filem 'Kiamat Sudah Dekat'. Jalan ceritanya juga boleh dibaca dan dijangka oleh sesiapa pun. Namun, percubaan sebegini harus digalakkan kerana filem dakwah dan bertemakan Islamik amat jarang berada di pasaran Malaysia. Beliau memberikan 1.5 dari 5 bintang.
Nur Safina Othman untuk laman web Tupai memberi 2.5 dari 5 bintang untuk filem *Syurga Cinta*, dengan kata putus "Pengarah berjaya menyampaikan nilai-nilai keagamaan kepada penonton. Namun ianya perlulah nampak realistik dan tidak seperti dibuat-buat. Kepada peminat-peminat filem sebegini, ia adalah satu filem yang mampu membuat anda tersentuh." Serimah Sallehuddin yang mengulas dalam sisipan *Z!* Berita Harian menyatakan "penghayatan baik oleh Awal mampu membuatkan hati penonton tersentuh. Ini juga adalah antara lakonan terbaik Awal kerana berjaya menukar mood dengan mudah."

### Kutipan pawagam

Semenjak mula tayangan pada 21 Mei, sungguhpun bertembung dengan musim panas filem Hollywood yang mempertaruhkan judul-judul seperti *Night At The Museum: Battle of the Smithsonian* dan *Terminator Salvation*, apapun filem *Syurga Cinta* berjaya RM1.3 juta dalam tempoh seminggu melalui 54 buah pawagam, iaitu pencapaian kutipan terbaik bagi filem tempatan bergenre komedi romantik sejak lima tahun kebelakangan ini. Selepas minggu kedua, perangkaan kutipan keseluruhan mencecah RM2.2 juta.

### Kontroversi

Pernah dilaporkan khabar angin bahawa filem *Syurga Cinta* serupa jalan ceritanya dengan *Muallaf*, tetapi setelah menghadiri sesi pratayang pada 17 Mei, para hadirin sebulat suara berpendapat filem ini nyata berbeza dari filem arahan Yasmin Ahmad tersebut. Namun begitu, timbulnya desas-desus bahawa filem ini serupa dengan dua filem Indonesia yang bertemakan agama iaitu *Ayat-ayat Cinta* and *Kiamat Sudah Dekat*. Penerbit David Teo menafikan dakwaan tersebut dengan mengakui, "Rasanya kesamaan hanya timbul dalam genre filem yang mengetengahkan perihal cinta dan kerohanian; genre ini adalah universal jadi sukar hendak melakar perbezaan yang nyata antara Syurga Cinta dan filem-filem tersebut. Apa-apa pun, saya yakin bahawa penonton pasti dapat melihat perbezaannya dari segi pendekatan kami yang tersendiri dalam menyampaikan mesej melalui filem kami ini."

Runut bunyi
-----------

1. Zul Handy Black - Syurga Cinta
2. Mohram - Syurga Cinta (Instrumental + Flute)

Anugerah dan pencalonan
-----------------------

| Tahun | Anugerah | Kategori | Penerima | Karya tercalon | Keputusan |
| --- | --- | --- | --- | --- | --- |
| 2009 | Festival Filem Malaysia ke-22 | Cerita Asal Terbaik | Nor Shuhadatul Ain Zakaria | *Syurga Cinta* | Tercalon |

Rujukan
-------

1. 1 2 3  Serimah Mohd Sallehuddin (2009-05-21). "Impak Syurga Cinta". Berita Harian. Diarkibkan daripada yang asal pada 2009-05-26. Dicapai pada 2009-05-24.
2. 1 2 3  Abd. Aziz Itar (2009-05-20). "Filem dakwah kedua MIG selepas 28 filem". Utusan Malaysia. Dicapai pada 2009-05-24.[*pautan mati kekal*]
3. ↑  "24 filem sah sertai FFM22". Berita Harian. 2009-04-29. Dicapai pada 2009-05-24.
4. ↑  Nur Safina Othman. "Syurga Cinta". Tupai.com.my. Dicapai pada 2009-05-24.
5. ↑  Serimah Mohd Sallehuddin (2009-05-23). "Mesti Tonton: Syurga Cinta bawa mesej menghiburkan". Berita Harian. Dicapai pada 2009-05-24.
6. ↑  "Reel Time: Box office wars". New Straits Times. 2009-05-23. Dicapai pada 2009-05-29.
7. ↑  "Syurga Cinta raih RM1.3 juta dalam seminggu". mStar. 2009-05-29. Dicapai pada 2009-05-29.
8. ↑  "Dengarnya...: Kutipan Syurga Cinta memberangsangkan". Berita Harian. 5 Jun 2009. Dicapai pada 5 Jun 2009.
9. ↑  "'Syurga Cinta' is no copycat movie, says producer Teo" (dalam bahasa Bahasa Inggeris). The Malay Mail. 2009-05-18. Dicapai pada 2009-05-24.CS1 maint: unrecognized language (link)

Pautan luar
-----------

* *Syurga Cinta*  di Pangkalan Data Filem Internet (IMDb)